als_Latn dik_Latn sag_Latn
Rrëshqitjet e dheut në Budva pushojnë, banorët janë të pa sigurtë për shtëpitë e tyre
BUDVA (AA) – Për shkak të sasive të mëdha të reshjeve të shiut që përfshinë javën e kaluar në bregdetin e Malit të Zi janë aktivizuar rrëshqitjet e shumta të tokës. Situata më e vështirë është në fshatin Markoviqi, në afërsi të Budvës, ku një pjesë e magjistralës Budva - Cetinje rrëshqiti për më shumë se 10 metra. Rrëshqitjet e rrëmbyeshme në këtë fshat vazhdojnë të jenë kërcënim për shtëpitë që ndodhen në këtë rajon, raporton Anadolu Agency (AA).
Rruga magjistrale Budva-Cetinje nga e shtuna është e mbyllur për trafikun, kur janë aktivizuar rrëshqitjet e dheut në pjesën rreth fshatit Markoviqi. Situata është përkeqësuar ndjeshëm gjatë kësaj jave kur rruga rrëshqiti 10 metra nga traseja e saj. Ndërkohë që situata, sipas autoriteteve, aktualisht është normalizuar.
Edhe pse në disa vende çarjet janë të thella mbi pesë metra, banorët e fshatit Markoviqi janë të detyruar të kalojnë nëpër rrugën e mëparshme. Një prej shtëpive është zhvendosur plotësisht nga themeli i saj, ndërkohë që janë në rrezik edhe shtëpitë e tjera në zonën mbi magjistralen. Banorët nuk ishin të disponueshëm për të folur më shumë në lidhje me situatën në fshat. Shumë prej tyre kanë nxituar për të bartur fëmijët e tyre nëpër pjesën kritike të rrugës. Një banor i moshuar i fshatit Markoviqi në një prononcim të shkurtë për Anadolu Agency ka thënë se në këtë fshat tani ndjehen si të ishte gjendje e luftës.
“Këtë që e shihni këtu, kjo nuk është asgjë. Problemi është tek kodra e cila ka filluar të rrëshqasë. Mos dashtë Zoti që kjo të nisë. Kushedi çfarë do të kishte ndodhur me ne“, ka thënë ky banor i fshatit Markoviqi, i cili është nisur të çojë mbesën e tij në shkollën drejt Budvas.
Pasi që rruga rrëshqiti dhjetë metra nga traseja e mëparshme, për shumë banorë situata është edhe më e vështirë pasi që tani nëpër baltë duhet të ecin rreth njëqind metra. Një nga banorët e ri të këtij fshati, Ivan, është nxënës i shkollës së Mesme në Budva, thotë se çdo mëngjes i ati e dërgon me veturë deri në vendin ku është ndërprerë rruga.
"Pastaj eci rreth njëqind metra. Pas kësaj, dikush nga shokët më presin në anën tjetër të rrugës së rrënuar. Është rrezik të ecësh këtej", ka thënë Ivan.
Shërbimet kompetente ndodhen në terren, ku punohet në devijimin e përroit, i cili kërcënonte banorët e fshatit Maxhiqi.
"Situata në krahasim me ditën e djeshme është shumë më e mirë. Mbrëmë kemi hapur kanalet për të devijuar ujin i cili shkaktonte problem më të madh në fshatin Mazhiqi. Tani punojmë në ndërtimin e shtegut për këmbësorët, sepse numri i madh i njerëzve shkojnë në punë dhe kanë nevojë të shkojnë në Budva. Shtegu do të jetë i sigurt për këmbësorët. Rrëshqitje të dheut nuk ka sot", ka thënë për Anadolu Agency Zdravko Shlukiç, kryetari i Shërbimit të mbrojtjes dhe Shpëtimit Budva.
Edhe pse situata është normalizuar, akoma ekziston mundësia që rrëshqitjet të nisin përsëri. Megjithatë Shlukiç thotë se nuk pritet përkeqësimi i situatës, pasi që kushtet e motit pritet të jenë të favorshme.
Rruga magjistrale Cetinje-Budva është me e frekuentuar në Malin e Zi, sepse çon në bregdet. Sipas informatave nga Drejtoria e Transportit, pritet që punimet në riparimin e saj të zgjasin disa muaj.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn